Kalligrafie trou uitnodiging inspirasie - Mooi Troues
Ons hier by Mooi Troues is altyd gewillig om nuwe bydraers te kry om vir ons lesers veelsydige trou inspirasie te bied. Dus verwelkom ons hierdie week 'n nuwe skryfbehoefte bydraer by die Mooi Troues familie – Rabbits Trail. Die stigter en ontwerper, Marieke, het 'n warm en hartlike persoonlikheid en is uiters passievol oor wat sy doen. Sy het in Januarie 2018 haar ontwerp-studio in Pretoria gestig en het sedertdien van krag tot krag beweeg. Sy spesialiseer in trou-uitnodigings, skryfbehoeftes en ook trou-webtuistes. Haar liefde lê egter in die krag van papier – iets wat jy vir ewig tussen jou vingers kan voel terwyl jy nostalgies terugdink aan die beste tyd van jou lewe.
Volgens haar is skryfbehoeftes een van die min dinge wat jy vir ewig kan hou – die blomme en troukoek is buite die kwessie, jou rok word net een keer gedra en die res van die elemente verdwyn met tyd. Maar jou skryfbehoeftes kan vir altyd gebêre word om jou te herinner aan jou spesiale dag.
Kyk hieronder na Marieke se kalligrafie trou-uitnodiging. Die vlootblou en wit gepaard met die eenvoudige blompatroon is 'n pragtige en tydlose kombinasie. Marieke se vaardighede, talent en fyn hand kan duidelik in hierdie ontwerp gesien word. Die ontwerp is uniek, stylvol en gevul met sentimentele waarde. Ons sien uit om ná hierdie voorsmakie nog baie van Marieke se werk met julle te kan deel!